Magnus Heunicke (S), 2006-10-04:
Naturligvis påtager vi os også vores del at det historiske ansvar for jernbanernes ringe tilstand.
Jeg må så også sige, at denne regering har siddet i 5 år, og at vi i år har haft alle tiders rekord i forsinkelser af tog, alle tiders forsinkelsesrekord er kommet i år, sidste år var det næstværste år, og sådan er det altså gået hvert eneste år, hvor denne regering har haft magten.
Derfor er det godt, at der endelig sker noget, men jeg vil bare sige, at oppositionen i hvert fald har presset på; vi har været klar med forslag allerede for et par år siden, hvor det blev fejet bort af denne her regering.
Tilbage til rejsetidsgarantien, som ministeren synes er en rigtig, rigtig god ordning.
Jamen nu må vi se, om den bliver en rigtig, rigtig god ordning.
Foreløbig kunne det være spændende at vide: Hvor mange penge regner ministeren med skal udbetales i den ordning?
Jeg kan forstå, at man har ansat i nærheden af 20 personer i DSB til at administrere ordningen.
Hvor mange penge regner man med skal udbetales til de rejsende, når man tager i betragtning, at der er de her undtagelser, som ikke kommer til udbetaling?
Så er det for det første fantastisk, at de ikke har gjort det, ikke har taget sig sammen til det, de sad dog de sidste 9 år frem til 2001, og for det andet var det meget mærkeligt, at man sagde nej, da vi indgik et meget betydeligt forlig i 2003.
Der sagde man: Vi vil ikke være med, vi ønsker ikke at tage ansvar.
Det gør jeg bare lige opmærksom på.
Hvor mange penge der er sat af, kan jeg ikke svare på, men jeg vil naturligvis gerne undersøge det.
Det er således, at der jo både er Arriva, DSB og andre implicerede, og derfor skal jeg rundt og spørge dem.
Det vil jeg selvfølgelig gerne gøre, for det er da et spændende tal.
Jeg har set det før, men jeg kan ikke huske det i hovedet.
Jeg kan forstå, at på transportområdet er det kort tid.
Det er jo endda kun halvdelen af ordningen, vi har fået nu, det er jo først til nytår, vi får hele ordningen, og det er så med ½ års forsinkelse; det er nemlig først til nytår, vi får den meget komplicerede pendlerdel af rejsetidsgarantien indført.
Jeg har sympati for, at ministeren taler om forsinkelser, der skyldes nyanlæg og tiltrængte renoveringer af skinnenettet.
Det vil vi alle sammen kunne leve med, og vi ville ønske, det var kommet for lang tid siden.
Det er derfor, vi i oppositionen har stillet forslag om det, lang tid før regeringen selv har indrømmet, at det er nødvendigt.
Så det har jeg sympati for.
Men hvorfor så ikke lave ordningen sådan, at denne 24-timers-regel om, at man kan annoncere forsinkelsen 24 timer før og dermed slippe for at betale erstatning, kun kan træde i kraft og virke i en situation, hvor det drejer sig om nyanlæg og renovering og altså ikke, når vi hver eneste sommer ser, at der på grund af varme skinner endnu en gang er forsinkelser.
Var det ikke noget, som folk ville kunne forstå?
Hvis jeg husker ret, har der kørt jernbaner i omkring 150 år, og vi besluttede omkring den 1. januar, at vi ville lave det klar til den 1. juli; derudover er der gået 2½ måned, det er korrekt – til gengæld har vi fået et fantastisk godt produkt, som bliver rost fra alle sider.
Så synes jeg da, det er glædeligt, at hr. Magnus Heunicke kan se, at det er nødvendigt, at der skal rettes op på jernbanerne, at der skal ske en fornyelse.
Han har den der lidt arrogante måde at sige det på, at det er godt, denne regering endelig tager sig sammen til det, men jeg går da ud fra, at vi er enige om, at det er 35 års forsømmelser på jernbanenettet, der gør, at vi er i den situation, vi er i dag.
Jeg har ikke hørt en eneste socialdemokrat, der siger det modsatte.
Og i de 35 år har vi både haft borgerlige og socialdemokratiske regeringer, så jeg skyder ikke mere på den ene end den anden, men sådan er det.
Jeg vil minde om, at hr. Risgaard Knudsen engang sagde i Folketingssalen, at der var investeret 2 mia. kr. for lidt i jernbanenettet i alt for mange år, og det er så det, vi retter op på nu.
Heldigvis skal vi ikke gange 35 med 2 mia. kr., så ville det blive lidt for voldsomt.
Men jeg synes det er godt, det, der er, og jeg synes, det er en fair måde at behandle forbrugerne på, og det er mit allervigtigste udgangspunkt.